Jacinda Ardern

Jacinda Kate Laurell Ardern (s. 26. heinäkuuta 1980 Hamilton, Uusi-Seelanti) on uusiseelantilainen työväenpuolueen poliitikko. Hän on toiminut Uuden-Seelannin pääministerinä lokakuusta 2017. Maan parlamentin jäsen hänestä tuli marraskuussa 2008 ja puolueen puheenjohtaja elokuussa 2017.

Tausta ja ura 
Ardern syntui Hamiltonissa vuonna 1980. Hänen isänsä oli poliisi ja äiti työskenteli koulun ruokalassa. Ardernin ensimmäinen työpaikka oli fish and chips -kioski Morrinsvillessa hänen ollessaan 14-vuotias.

Ardern opiskeli viestintää Waikaton yliopistossa, jossa suoritti alemman korkeakoulututkinnon vuonna 2001.

Politiikassa 
Hänet valittiin maan parlamenttiin ensimmäisen kerran vuonna 2008. Sitä ennen hän oli muun muassa toiminut kansainvälisen International Union of Socialist Youth -nuorisojärjestön puheenjohtajana ja työskennellyt Helen Clarkin avustajana. Ardern liittyi työväenpuolueeseen 17-vuotiaana.

Ardern oli puoluelistalta valittu parlamentaarikko vuosien 2008, 2011 ja 2014 vaalien jälkeen. Vuoteen 2010 hän oli parlamentin nuorin jäsen. Helmikuussa 2017 hänet valittiin Mount Albertin vaalipiirin edustajaksi täytevaalissa, joka järjestettiin David Shearerin jätettyä paikkansa. Saman vuoden maaliskuussa hänet valittiin puolueen varapuheenjohtajaksi Annette Kingin tilalle ja elokuussa puheenjohtajaksi Andrew Littlen tilalle. Little oli eronnut tehtävästä puolueen heikkojen kannatuslukujen vuoksi. Ardern valittiin molempiin tehtäviin ilman vastaehdokkaita. Tullessaan valituksi hän oli puolueen historian nuorin puheenjohtaja.

Ardernin ensimmäiset vaalit puoluejohtajana olivat 23. syyskuuta 2017 järjestetyt parlamenttivaalit. Pääministeri Bill Englishin johtama kansallispuolue pysyi suurimpana, mutta Ardernin johtama työväenpuolue lisäsi merkittävästi kannatustaan edellisvaaleihin ja puheenjohtajavaihdosta edeltäneisiin mielipidetiedusteluihin nähden. Sen ääniosuus nousi yli kymmenen prosenttiyksikköä, ja se sai 14 lisäpaikkaa. 19. lokakuuta 2017 työväenpuolue sopi hallitusyhteistyöstä vaalien kolmanneksi suurimman puolueen, Winston Petersin johtaman New Zealand Firstin kanssa. Myös neljänneksi suurin puolue, vihreät, liittyi mukaan hallituskoalitioon. Ardern aloitti pääministerinä 26. lokakuuta 2017.

Poliittisia näkemyksiä 
Poliittiseksi esikuvakseen Ardern on nimennyt Helen Clarkin.

Ardern on kertonut olevansa sosiaalidemokraatti, ja Uuden-Seelannin lapsiköyhyyden ja asunnottomuuden olevan osoitus kapitalismin epäonnistumisesta.

Ardernin mielestä maorin kielen tulisi olla pakollinen aine kouluissa. Helmikuussa 2021 maoreja edustanut Rawiri Waititi lähetettiin pois parlamentista, koska tämä kieltäytyi pitämästä solmiota. Ardern totesi tapauksen johdosta, että pukukoodin ei tulisi olla parlamentin tärkein asia..

Vuonna 2018 Ardern sanoi, että hän pitää todennäköisenä sitä, että Uudesta-Seelannista tulisi tasavalta vielä hänen elinaikanaan. Työväenpuolue linjasi vuonna 2013, että kuningattaren asemasta pitää järjestää sitova kansanäänestys viimeistään Elisabet II:n kuoleman jälkeen.

Yksityiselämä 
Ardern varttui mormoniperheessä, mutta erosi kirkosta nuorena aikuisena sen homovastaisen linjan vuoksi.  The New Zealand Heraldin haastattelussa vuonna 2017 hän kertoi olevansa agnostikko.

Ardern on avoliitossa televisiojuontaja Clarke Gayfordin kanssa.  Heidän ensimmäinen lapsensa syntyi 21. kesäkuuta 2018, ja hän piti kuuden viikon äitiysloman.

Ardernilla ja tämän sulhasella oli myös kissa nimeltä Paddles, joka näkyi aina toisinaan Ardernin mediatilaisuuksissa. Paddles kuoli vuonna 2017 jäätyään auton alle..

Galleria

Lähteet 

Uuden-Seelannin pääministerit
Puolueiden puheenjohtajat
Vuonna 1980 syntyneet
Elävät henkilöt